КIэкIэу къэпIон хъумэ, тэ тилъэхъан бзэшIэныгъэлэжьхэм къагурыIуагъэр алфавитыр бэрэ зэблэпхъуным шIуагъэ къызэримыхьырэр ары. Къумэхэ Мухьадинэ мырэущтэу етхы: «Адыгэ алфавитыр апэ араб лъапсэм (апэрэ букварыр I9I8-рэ илъэсым къыдэкIыгъ) тетэу зэхагъэуцуагъ, етIанэ 1926-рэ илъэсым алфавитым латин графикэр лъапсэ фашIыгъ, 1936-рэ илъэсым адыгэ тхакIэр кириллицэм тегъэхьажьыгъэнэу унашъо ашIыгъ. Ащ фэдэу охътэ кIэкI дэдэм къыкIоцI бзэм экспериментэу рашIылIагъэм тхыбзэм гъэхъагъэ ригъэшIынэу щытыгъэп, ащ етIани къыхэбгъэхъожьын фае алфавит лъапсэр зэблэпхъу къэс цIыф куп гъэнэфагъэ еджэкIэ-тхакIэ зышIэхэрэм зэрахэзыщтыгъэр». Авторым къызыфиIорэр зэрэтэрэзыр къеушыхьатыжьы 2002-рэ илъэсым идекабрэ мазэ «О языках народов РФ» зыфиIорэ законым ия 3-рэ статья гъэтэрэзыжьынэу фашIыгъэм: «ЗэкIэ федерацием икъэралыгъуабзэхэм яалфавитхэр ыкIи республикхэм якъэралыгъуабзэхэр кириллицэм играфикэ лъапсэ тетэу агъэпсых».